সাঈদ ইবনে আমর আল-হারাশি

**সাঈদ ইবনে আমর আল-হারাশি** (     ,  ) ছিলেন একজন বিশিষ্ট আরব সেনাপতি ও উমাইয়া গভর্নর, যিনি আরব-খাজার যুদ্ধে গুরুত্বপূর্ণ ভূমিকা পালন করেন।  

## জীবনী
সাইদ ইবনে আমর ছিলেন কায়স গোত্রের এবং সিরিয়ার কিন্নাসরিন শহরের বাসিন্দা। তিনি ৭২০ সালে উমাইয়া শাসক ও সেনাপতি মাসলমা ইবনে আব্দুল মালিকের সাথে অভিযানে অংশগ্রহণ করেন, যখন মাসলমাকে ইয়াযিদ বিন মুহাল্লাবের বিদ্রোহ দমন করার জন্য ইরাকে পাঠানো হয়। তখন ইরাকের নতুন গভর্নর উমর ইবনে হুরায়রা সাইদকে বসরার গভর্নর হিসেবে নিয়োগ করেন এবং এর কয়েক বছর পর (৭২২–৭২৩) তিনি খোরাসানের গভর্নরের পদেও নিযুক্ত হন।

খোরাসানের গভর্নর নিযুক্ত হওয়ার পর তিনি দক্ষতার সঙ্গে মাওয়ারান্নাহর অঞ্চলে মুসলমিদের অবস্থান পুনঃপ্রতিষ্ঠা করতে সক্ষম হন। সেখানে তখন শক্তিশালী সগদীয় বিদ্রোহ ও তুর্কি যোদ্ধাদের আক্রমণ মুসলমানদের হুমকির মধ্যে রেখেছিল। সাঈদ মুসলিমদের একত্র করে আক্রমণ করার উদ্যোগ নেন এবং সমরকন্দের কাছে সগদীয় বিদ্রোহীদের পরাজিত করেন। এরপর তিনি গুরুত্বপূর্ণ শহর খুজন্দ জয় করেন; ফলে মাওয়ারান্নাহরের অধিকাংশ অঞ্চলে মুসলিম বাহিনীর নিয়ন্ত্রণ পুনঃপ্রতিষ্ঠিত হয়। তবে ফার্গানা উপত্যকা তখনও তাদের নিয়ন্ত্রণের বাইরে ছিল।

তবে সগদীয় বিদ্রোহ দমন করার সময় তার নিষ্ঠুরতা এবং স্থানীয় জনসংখ্যার উপর কঠোরভাবে জিজিয়া আরোপের ফলে জনগণের মধ্যে আরব শাসনের প্রতি তাদের বিদ্বেষ জন্মে। তার এই কঠোর ব্যবস্থা সত্ত্বেও তিনি যথেষ্ট পরিমাণ কর ইরাকে পাঠাতে পারলেন না। তাই অবশেষ তার স্থানে মুসলিম ইবন সাঈদ আল-কিলাবিকে নিয়োগ করা হয়।
অপসারিত হওয়ার পাওয়ার পর সাইদ সিরিয়ায় তাঁর ঘরে ফিরে যান। এরপর কাজারদের অভূতপূর্ব অগ্রগতি শুরু হলে ৭৩০ সালের ডিসেম্বরে তাকে পুনরায় নিয়োগ করা হয়। এটি ঘটে মারজ আরদাবিলের যুদ্ধে কাজারদের ভয়ানক জয়ের পর। খলিফা হিশাম ইবনে আব্দুল মালিক আতঙ্কিত হয়ে সাইদকে রুফসাফায় তাঁর নিজের আবাসস্থলে ডেকে আনেন এবং তাঁকে কাজারদের বিরুদ্ধে উমাইয়া বাহিনীর নেতৃত্বের দায়িত্ব অর্পণ করেন। তবে তার হাতে তখন খুবই কম সৈন্য ছিল। তাই তাকে নতুন সৈন্য নিয়োগ করার জন্য ১,০০,০০০ রূপি দেওয়া হয়।

সাঈদ তৎক্ষণাৎ সৈন্য সংগ্রহ করতে সক্ষম হলেও, সংগৃহীত সৈন্যের সংখ্যা খুবই সীমিত ছিল। তাঁর সংগৃহীত সৈন্যদের মধ্যে আরদাবিলের বেঁচে থাকা সৈন্যরাও অন্তর্ভুক্ত ছিলেন, যাদের লড়াইয়ে প্রলুব্ধ করার জন্য দশটি করে স্বর্ণের দিনার দেওয়া হয়। তবুও সাঈদ এই ক্ষুদ্র বাহিনী নিয়ে ভান হ্রদের কাছে অবস্থিত আখলাত পুনরুদ্ধার করতে সক্ষম হন। সেখান থেকে তিনি উত্তরে বারধার দিকে অগ্রসর হন এবং কিছুদিন পর দক্ষিণে ফিরে ওয়ারসানের অবরোধ ভাঙতে যান। বাজারওয়ানের কাছে তিনি কাজার খাগানের পুত্রের নেতৃত্বাধীন প্রায় ১০,০০০ কাজার সৈন্যদলের মুখোমুখি হন।তবে তিনি তাদের পরাজিত করেন এই সংঘর্ষে অধিকাংশ কাজার নিহত হন এবং অনেকেই বন্দি হয়। বেঁচে থাকা কাজার সৈন্যরা উত্তরের দিকে পালিয়ে যায় এবং সাঈদ তাদেরও ধাওয়া করেন। এই সফলতার পরও ৭৩১ সালের শুরুতে সাঈদকে তার কমান্ড থেকে অব্যাহতি দেওয়া হয় এবং কিছু সময়ের জন্য কাবালায় বন্দি করে রাখা হয়। এটি মূলত মাসলামা ইবনে আবদুল মালিকের ঈর্ষার ফল ছিল। কারণ হিশাম তখন তাকে আর্মেনিয়া ও আজারবাইজানের গভর্নর হিসেবে নিয়োগ দেন এবং তাকে কাজারদের বিরুদ্ধে লড়াইয়ের দায়িত্ব প্রদান করেন। তাই তিনি সাঈদের পূর্বের অগ্রগতিতে ঈর্ষান্বিত হয়ে পড়েন।

তবে ৭৩৩ সালের বসন্তে সাঈদ পুনরায় ক্ষমতায় ফিরে এসে আজারবাইজান ও আর্মেনিয়ার গভর্নর হিসেবে নিযুক্ত হন। এর আগে কাজারদের বিরুদ্ধে লাগাতার কয়েক বছর যুদ্ধে মাসলামা ও উমাইয়া রাজকুমার মারওয়ান ইবনে মুহাম্মদের (খলিফা দ্বিতীয় মারওয়ান) সাফল্য মোটেও উৎসাহব্যঞ্জক হয়নি। তবে সাঈদ নিজের শাসনামলে মূলত প্রতিরক্ষামূলক অবস্থানে ছিলেন। কারণ কাজারদের সঙ্গে দীর্ঘ সংঘর্ষে তার সৈন্যরা ক্লান্ত হয়ে পড়েছিল। দৃষ্টিশক্তি হারানোর কারণে সম্ভবত ৭৩৫ সালের প্রারম্ভে সাঈকে নিজের পদ থেকে পদত্যাগ করতে হয়।

## পরিবার
সাঈদের কয়েকজন ছেলে ছিলেন, যারা সবাই উমাইয়া ও আব্বাসীয় খিলাফতে সামরিক নেতা ও গভর্নরের দায়িত্বে সক্রিয় ছিলেন। তাঁর পুত্র ইয়াজিদ ইফ্রিকিয়ায় নিহত হন; নাদর ইরাকের গভর্নর হিসেবে দ্বিতীয় মারওয়ানের অধীনে দায়িত্ব পালন করেন; আম্বাসা ৭৮৫/৭৮৬ সালে কিন্নাসরিন বাহিনীর নেতৃত্ব দেন এবং আরেক পুত্র ইয়াহিয়া ৭৭৯/৭৮০ সালে মিশরের গভর্নর হিসেবে দায়িত্ব পালন করেছিলেন।

## তথ্যসূত্র


## সূত্র

* Blankinship, Khalid Yahya (1994). *The End of the Jihâd State: The Reign of Hishām ibn ʻAbd al-Malik and the Collapse of the Umayyads*. Albany, New York: State University of New York Press. ISBN 978-0-7914-1827-7
* 

বিষয়শ্রেণী:উমাইয়া গভর্নর
বিষয়শ্রেণী:উমাইয়া খিলাফতের ব্যক্তি